**Formanden for DRO's beretning ved generalforsamlingen den 28. maj 2013**

Formandens beretning for året 2012/2013

## Danske Radiologers Organisation (DRO) er en specialorganisation under Foreningen af Speciallæger (FAS).

Som medlem optages enhver læge, som er medlem af Den almindelige Danske Lægeforening, og som har opnået ret til at betegne sig som speciallæge i diagnostisk radiologi.

Ved indmeldelse i FAS optages speciallægen automatisk i DRO. Øvrige interesserede optages efter at have rettet henvendelse til bestyrelsen eller FAS’s sekretariat.

Organisationens formål er at varetage faglige, organisatoriske samt kollegiale interesser i samarbejde med FAS.

Bestyrelsen har følgende sammensætning:

Formand: Peter von der Recke, København

Næstformand: Niels Ulrik Kolthoff, København

Sekretær: Thomas Mandøe, Ålborg

Kasserer: Per Rejnert Jensen, Næstved

Praktiserende radiolog: Elvira Skomorowska, København .

Formanden er født medlem af FAS’s repræsentantskab.

Sekretæren repræsenterer organisationens internationale relationer i

samarbejde med DRS indenfor UEMS.

**DRO ' s bestyrelse har afholdt følgende aktiviteter i 2012-2013:**

Der har været afholdt Generalforsamling med efterfølgende bestyrelsesmøde den 10. maj 2012 samt yderligere 4 bestyrelsesmøder det sidste år. Der er afholdt bestyrelsesmøde den 7. juni 2012, 13. september 2012, 13. november 2012 og 12. marts 2013. Herudover er der afholdt et møde for alle praktiserende speciallæger (klinikejerne) den 7. november 2012.

Det sidste år har været præget af speciallægepraksis problemer. Først kom der en ny overenskomst for speciallægepraksis, som medførte at radiologi blev ekstra hårdt ramt, og som efterfølgende gav anledning til en del ændringer. Der blev indført en knækgrænse fra 1. januar 2012, hvilket der ikke tidligere har været i diagnostisk radiologi. Knækgrænsen blev meldt ud til at være 40 % på honorar over 7,5 mio. kr. Efterfølgende blev dette imidlertid i marts 2012 ændret med tilbagevirkende kraft af FAPS til 10 % af honorar over 2,5 mio. kr. Der var dog ikke gennemført en omkostningsanalyse forud for fastsættelse af knækgrænsen og ændringen af knækgrænsen, hvilket var forudsat i overenskomsten. Forløbet omkring fastsættelse af knækgrænse og den efterfølgende ændring - uden omkostningsanalysen – gav anledning til stor utilfredshed blandt de praktiserende speciallæger.

I foråret 2012 blev der gennemført en omkostningsanalyse blandt speciallægepraksis, og resultatet blev forelagt DRO’s bestyrelse samt diskuteret med FAPS. Bestyrelsen tilkendegav over for FAPS, at man ønskede en knækprocent på 40 %, som er den fastsatte grænse inden for alle andre specialer, med en dertil fastlagt knækgrænse. Emnet blev også drøftet på et klinikejermøde den 7. november 2012, hvor der var et klart flertal for ovenstående model. Efter en række møder mellem FAPS og RTNL blev ændringen gennemført i marts 2013 - gældende fra 1. januar 2013. Der er således nu en knækprocent på 40 % og en knækgrænse på 9,4 mio. for 2013.

En anden konsekvens af den nye overenskomst for speciallæger er, at der for alle speciallægepraksis er indført en samlet økonomisk ramme, som ligger fast. I økonomiprotokollatet er der fastsat en max stigning i omsætningen for 2012 på 1,25 % og i år på 1%.og næste år 1%.Hvis den samlede ramme bliver overskredet, vil der blive set på hvert enkelt speciales andel af rammen. Hvis et speciales andel af rammen overskrides, vil alle praktiserende speciallæger inden for det pågældende speciale få nedsat deres reguleringsprocent, således at den samlede overskridelse derved bliver kompenseret. Der er derfor for hvert speciale af FAPS udarbejdet oversigter over udviklingen i omsætningen på hver enkelt klinik i forhold til 2010, således at det kan følges, om der er enkelte klinikker der udvider omsætningen forholdsmæssigt mere end andre.

Inden for radiologi har der været enkelte klinikker, som har overskredet voldsomt, hvilket dog i visse situationer kan være velbegrundet. Indtil videre overholder vi som speciale isoleret set rammen, hvilket også er tilfældet for alle specialer samlet set. Der kan imidlertid ikke siges noget om den samlede udvikling, før perioden er afsluttet.

Det arbejdes inden for FAPS med nogle mere generelle regler om, hvordan nye ydrenumre og nye speciallægepraksis skal vurderes i forhold til rammen for omsætning, og hvordan enkelte klinikker, som har svære overskridelser af rammen, skal håndteres . Formandskabet har udsendt mails til de klinikker, som har en betydelig overskridelse af rammen. Aktuelt ser det fornuftigt ud inden for radiologi, hvor den sidste statistik viste en samlet overskridelse af rammen på 25.000 kr. i alt. Der skal dog bemærkes at der er store fluktuationer for hver opgørelse. Endvidere må vi nok forvente en nedsat aktivitet, hvis PLO’s deponering af ydrenumrene bliver en realitet.

DRO er endvidere repræsenteret ved formanden i en vedtægtsgruppe nedsat af bestyrelsen for FAPS vedrørende ændrede vedtægter for FAPS. Hensigten er at de små specialer skal blive bedre repræsenteret i FAPS' bestyrelse. Der arbejdes med en model hvor bestyrelsen bliver udvidet og hvor nogle af observatørmedlemmerne bliver konverteret til egentlige bestyrelsesmedlemmer.

I dag er Niels Kolthoff udpeget som observatør som repræsentant fra gruppen af deltidspraktiserende speciallæger. Der vil formentlig ske en ændring af valggrupperne, så de små specialer vil blive favoriseret i et vist omfang, og i de valggrupper, hvor der er flere specialer repræsenteret, vil der være en mulighed for at bestyrelsesposten skal gå på omgang mellem specialerne, så alle specialer på et givet tidspunkt vil blive repræsenteret i bestyrelsen.

Når arbejdet med ændring af FAPS vedtægterne er afsluttet, vil den nedsatte gruppe inden for DRO bestående af Niels Kolthoff, Elvira Skomorovska og Peter Recke, som skal se på en modernisering af DRO’s vedtægter, påbegynde sit arbejde. FAPS har mundtligt tilkendegivet at de gerne vil yde DRO arbejdsgruppen juridiske assistance.

Herudover er der som noget nyt inden for speciallægepraksis indført tilsyn fra Sundhedsstyrelsen. SST er begyndt med tilsyn i januar i Århus og ellers har de været i gang i København siden midten af april - formentlig er overstået nu. De tilbagemeldinger, jeg har fået, er, at det er gået fint med kun små/mindre anmærkninger, dog at det er en stor tidsrøver for de enkelte klinikker. Der er aftalt et møde mellem FAPS og SST når alle tilsyn er gennemført, og jeg forventer at få en tilbagemelding fra FAPS efterfølgende.

DRO's bestyrelse været også drøftet tandlægereklamer med gratis røntgenoptagelser, og efterfølgende har jeg rettet henvendelse til SIS og forespurgt, om det er i overensstemmelse med røntgenregulativet. Statens Institut for Strålebeskyttelse svarede, at de var opmærksomme på annoncerne, og at der ville blive rettet henvendelse til de tandlæger, som de havde opserveret, og informeret om reglerne for brug af røntgenoptagelser, ligesom der ville blive informeret generelt om reglerne for brug af røntgenoptagelser i fagtidsskrifter for tandlæger.

Der er endvidere planlagt en temadag for praktiserende speciallæger i radiologi til efteråret, og forslag til emner modtages gerne.

Økonomien i DRO er god med forsat et pænt overskud, så bestyrelsen indstiller til uændret kontingent for de næste 2 år.

Jeg vil takke bestyrelsen for godt samarbejde i året der gik og ser frem til fortsat godt samarbejde

Mvh

Peter Recke

Formand DRO